बांकी माता धाम में भक्तों का तांता
रायसर| कस्बेकी उत्तरी अरावली पर्वत माला पर विराजित बांकी माता के लक्खी मेले के चौथे दिन लाखों भक्तो ने धोक लगाई और गठजोडे की जात देकर पुवा पापड़ी का भोग लगाकर मन्नतें मांगी। बांकी माता सेवा समिति के अध्यक्ष बद्री नारायण मीणा, मुसाण्या भैरवबाबा के पुजारी बाबूलाल मेहरा भैरूलाल मेहरा ने बताया कि फाल्गुन सुदी सप्तमी को मुसाण्या भैरव बाबा तथा अष्टमी को बांकी माता का मुख्य मेला भरेगा। मेले की व्यवस्थाओं के लिए जमवारामगढ़ थाने सहित आंधी, मनोहरपुर, जयपुर पुलिस लाइन से 50 कांस्टेबल 10 महिला कांस्टेबल लगाए गए हैं। ग्राम पंचायत द्वारा पानी के 8 टैंकरों की व्यवस्था की गई। परिवहन निगम ने बांकी माता मेले के लिए दौसा, अलवर, कोटपूतली, जयपुर से यात्रियों के लिए अलग से बसों की व्यवस्था की गई है। बिजली निगम 9 दिवसीय मेले में 24 घंटे बिजली की सप्लाई सुचारू रखेगा। मेले में महिलाओं के लिए सौंदर्य प्रसाधनों की दुकानें लगी हुई है। झूले, खिलौनों की दुकानें, मौत का कुआं, जादूगर लोगों में आकर्षण का केंद्र बने हुए है।
hin_Deva hin_Deva